**Ședința comună a reprezentanților Ministerului Finanțelor**

**și conducătorilor Direcțiilor Finanțe din UAT**

*Chișinău, 6 decembrie, 2018*

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

***Rezumat al ședinței***

La 6 decembrie 2018, la inițiativa conducerii Ministerului Finanțelor, a fost organizată ședința comună a reprezentanților ministerului și conducătorii direcțiilor finanțe din unitățile administrativ-teritoriale ale țării, precum și conducătorii Trezoreriilor regionale. Scopul principal al întrunirii l-a constituit discutarea aspectelor legate de închiderea anului bugetar 2018, precum și alte subiecte relevante a fi comunicate auditoriului. Agenda ședinței de lucru a fost comunicată din timp direcțiilor finanțe, ulterior fiind plasată pe pagina web a Ministerului Finanțelor la compartimentul ”*Finanțele publice locale*”, rubrica ”*Documente relevante*”.

La eveniment au participat peste 100 de persoane, reprezentanți ai Direcțiilor finanțe din subordinea consiliilor raionale/municipale, Trezoreriilor regionale, colaboratori ai Ministerului Finanțelor, precum și invitați din cadrul autorităților publice centrale, după cum urmează:

1. Ministerul Agriculturii, Dezvoltării Regionale și Mediului

dl *Iurie Ușurelu*, Secretar general de stat

dna *Mariana Covic*, șef Secție financiar-administrativă, Direcția management instituțional

dna *Tatiana Chiriac*, consultant Serviciul fonduri de dezvoltare, Direcția management instituțional

1. Ministerul Educației, Culturii și Cercetării – dna *Victoria Catanoi*, expert în finanțe în cadrul ministerului
2. Ministerul Sănătății, Muncii și Protecției Sociale

dna *Irina Banova*, Director al Agenției Naționale Asistență Socială

dl *Vasile Cușca*, șef Direcție politici de protecție a drepturilor persoanelor cu dizabilități.

De asemenea, la ședința au participat Secretarul general de stat, dl *Ion Chicu*, care a moderat ședința, precum și dna *Tatiana Ivanicichina*, Secretar de stat.

Agenda întrunirii a cuprins 6 prezentări, precum și alte anunțuri pregătite de reprezentanții Ministerului Finanțelor, accesibile pentru vizualizare pe pagina web a ministerului la compartimentul menționat supra. De asemenea, în agendă a fost inclusă și o sesiune dedicată întrebărilor și răspunsurilor, în cadrul căreia specialiștii direcțiilor finanțe din teritoriu au avut posibilitatea să obțină răspunsuri pe subiectele ce țin de finanțarea transferurilor de la bugetul de stat către bugetele locale, date limită privind introducerea și prelucrarea ordinelor de plată, subiecte ce țin de reglementările noii legi privind sistemul unitar de salarizare în sectorul bugetar și alte subiecte care prezintă un interes pentru APL, desfășurate detaliat mai jos.

Dl *Ion Chicu*, în contextul informării despre implementarea Legii nr.270/2018 *privind sistemul unitar de salarizare în sectorul bugetar* a menționat despre faptul că urmează un proces voluminos, cu implicarea multor persoane și instituții (circa 2700), și ca specialiști în domeniul finanțelor să ne acordați tot suportul în implementarea acestei reforme în vederea aplicării corecte și în timp util a noilor reglementări salariale pentru facilitarea plății la timp în Ianuarie 2019 a salariilor pentru luna decembrie curent. Ministerul și-a asumat angajamentul de instruire masivă în teritoriu a contabililor autorităților/instituțiilor bugetare finanțate de la bugetul public național, preconizată pentru perioada 17-21 decembrie. *Dl Chicu* s-a referit și la etapele implementării prevederilor legii conform unui scenariu bine definit, s-a referit la amploarea reformei, la necesitatea aprobării cadrului normativ secundar (regulator) de punere în aplicare a legii și acte normative interne aprobate de instituțiile bugetare, monitorizarea implementării cu suportul Direcțiilor finanțe, și nu în ultimul rînd evaluarea I etape de implementare și ajustarea, la necesitate a acestui proces. În cazul în care în legea nominalizată nu se regăsesc toate funcțiile, s-a remis în adresa APL la 4 decembrie o scrisoare a ministerului cu solicitarea prezentării informației cu privire la funcțiile lipsă pînă la 10 decembrie pentru evaluarea acestora.

De asemenea, dna *Raisa Ghilan,* șef al Direcției politici salariale și monitorizarea angajaților în sectorul bugetar, în contextul noilor reglementări privind salarizarea în sectorul bugetar, a informat despre faptul că urmează în cel mai scurt timp a fi efectuate modificări în Ordinul ministrului finanțelor nr.55 din 11.05.2012 ”*Cu privire la aprobarea formularelor-tip ale schemelor de încadrare pentru personalul angajat în sectorul bugetar*”, și anume la formatul schemei de încadrare, după care publicat în Monitorul Oficial și accesibil instituțiilor bugetare pentru utilizare.

Dna *Tatiana Ivanicichina*, secretar de stat a informat auditoriul că la 30 noiembrie curent, Parlamentul a adoptat în lectura II (finală) proiectul Legii bugetului de stat pentru anul 2019. În acest context, în cel mai scurt timp, din partea ministerului va fi remisă o circulară în adresa APL, cu unele particularități ce țin de aprobarea și repartizarea (dezagregarea) bugetelor locale pentru 2019, bugete provizorii, precum și necesitatea corelării bugetelor locale cu prevederile Legii bugetului de stat pentru anul 2019.

De asemenea, *dna Ivanicichina* a informat că în conformitate cu prevederile art.25 alin.(3) din Legea privind finanțele publice locale, redistribuirea alocațiilor bugetare fără afectarea indicatorilor aprobați prin decizia bugetară anuală se efectuează pînă la 30 noiembrie a anului bugetar. Deoarece modulul e-alocații (GAB) a fost stopat pentru toți utilizatorii începînd cu 25 noiembrie curent, se va permite APL să efectueze redistribuirile de alocații bugetare în modulul GAB în perioada 10-15 decembrie curent.

Ca ultim anunț, s-a atenționat APL (în special raionul Orhei) ca să nu mai înainteze scrisori către minister pentru efectuarea expertizei financiare asupra proiectelor deciziilor bugetare anuale, avînd drept temei prevederile Legii nr.100/2017 cu privire la actele normative, unde este stipulat că expertiza se efectuează cînd are impact asupra bugetului public național. Bugetele locale sînt parte componentă a bugetului public național și nu au impact asupra lui. Totodată, deoarece procesul bugetar reglementat de cadrul normativ din domeniu finanțelor publice (Legea nr.181/2014 și Legea nr.397/2003), și anume conformarea la calendarul bugetar se prezumă a fi o expertiză financiară din partea ministerului la etapa de elaborare a proiectelor bugetelor locale.

Următoarea ședință comună a reprezentanților Ministerului Finanțelor și conducătorii direcțiilor finanțe din UAT urmează a fi determinată ulterior, orientativ în lunile ianuarie-februarie 2019.

Toate materialele referitoare la ședința din 6 decembrie 2018, inclusiv agenda, prezentările au fost distribuite participanților prin poșta electronică și amplasate pe pagina web a Ministerului Finanțelor al Republicii Moldova.

***Întrebări și răspunsuri***

1. Dl *Constantin Gudîma, ș*ef Direcție finanțe Ocnița *–* fiindcă sînt reprezentanții Ministerului Educației, Culturii și Cercetării, să clarificăm situația privind normele financiare de alimentație a copiilor din instituțiile de învățămînt. În circulara bugetară a MF privind rectificarea Legii bugetului de stat pe anul 2018 din luna iunie s-au comunicat norme financiare de alimentație noi (majorare cu 2 lei), valabile de la 1 septembrie, pentru care s-au alocat mijloace financiare suplimentare. Totodată, ordinul ministerului din ianuarie 2018 care este în vigoare, nu este abrogat și prevede normele financiare de alimentație vechi, pe baza căruia alimentăm copii în anul curent. Dar începem anul 2019. Care norme financiare de alimentație vor fi, cele aprobate de minister sau cele planificate în buget?

Dna *Victoria Catanoi*, spre regret, referitor la alimentație nu poate anunța nimic bun, deoarece ordinul care prevede modificarea normelor depășite se găsește la Ministerul Justiției pentru expertiză, anterior a fost întors de cîteva ori și s-au operat ajustări, dar cu regret nu a fost primit avizul final. După recepționarea lui APL vor fi informate.

Dl *Constantin Gudîma* – ca o propunere, este oportun ca privitor la normele financiare de alimentație să nu mai fie ca bază ordinul ministerului de resort, dar aceste norme să fie comunicate și integrate în circulara MF privind elaborarea proiectului de buget, servind ca bază pentru aprobare de APL, astfel, începîndu-se anul bugetar cu norme financiare valabile, dar nu care se comunică cu întîrziere prin ordin ministerului de resort, utilizînd norme vechi, banii fiind alocați. Este ca o sugestie Ministerului Educației, Culturii și Cercetării.

1. *Dl Constantin Gudîma* – pentru anul 2019 sînt prevăzute în anexa nr.7 la Legea bugetului de stat transferuri cu destinație specială pentru cheltuieli capitale. Sînt cîteva primării care au transferuri, dar nu se cunoaște pentru ce obiecte sînt alocați banii, în buget ele urmează a prevăzute la un subprogram. Poate primăriile sînt informate?

Dna *Lilia Taban*, șef Secție investiții capitale publice – a informat că pe data de 3 decembrie, în adresa Direcțiilor finanțe a fost expediată scrisoare cu explicațiile privind reflectarea cheltuielilor și anexa cu toate primăriile și obiectele pentru care s-au alocat banii. Pînă a fi semnate scrisorile, acestea au fost comunicate și prin poșta electronică. Rugămintea este ca Direcțiile finanțe să comunice informațiile și primăriilor, deoarece în scrisoare sînt detalii privind marcarea cheltuielilor cu marcherul CHC, cum se întocmește ordinul de plată ș.a.

1. Dl *Constantin Gudîma* – subiectul dat a fost abordat și la ședințele precedente. Transferurile cu destinație specială pentru infrastructura drumurilor. Cum se va face finanțarea lor în anul curent? Sînt situații diferite, există sume sub angajamente pe bază de contracte, se fac deszăpeziri la sfîrșitul anului dar factura vine în anul următor, dar banii rămîn la bugetul de stat. APL au solicitat explicații ce facem cu banii care rămîn la bugetul de stat?

*Dna Tatiana Ivanicichina* – de la ședințele precedente și pînă acum modificări în legislație nu au fost efectuate. Conform cadrului legal din domeniul finanțelor publice, alocațiile bugetare la sfîrșitul anului se închid. Dacă sînt careva lucrări începute dar urmează a fi finalizate în anul 2019, vor fi utilizate alocațiile din 2019. Dacă sînt careva cazuri excepționale, urmează a fi informat ministerul cu detalieri și explicații privind situația creată, după care se va analiza individual fiecare caz și se va lua o decizie privind finanțarea. Pentru o soluție sistemică sînt necesare modificări în legislație, dar în această sesiune a Parlamentului nu au putut fi efectuate.

Dl *Constantin Gudîma* – dar referitor la TDS pentru învățămînt care se finanțează integral la sfîrșitul anului?

Dna *Tatiana Ivanicichina* – conform HG nr.868/2014 prevede că transferurile neutilizate pînă la sfîrșitul anului pot fi utilizate în anul următor pentru aceeași destinație. În cazul TDS pentru infrastructura drumurilor nu avem așa reglementări.

Dl *Constantin Gudîma* – ceea ce s-a spus ține de transferurile categoriale pentru școli, dar transferurile pentru grădinițe astfel de reglementări nu sînt.

Dl *Vasile Botica,* șef Direcție politici bugetare sectoriale – în cazul dat, dacă nu există o reglementare specială, se aplică regula generală, cum este cazul TDS pentru asistența socială. Aceste transferuri sînt acordate cu titlu condiționat, și dacă sub aceste solduri nu există alte angajamente se restituie la bugetul de la care a fost primit. Într-adevăr, în anul 2017 pentru învățămînt a fost alocat tot volumul transferurilor, dar există hotărîri ale Curții de Conturi, care constată că aceste solduri urmau a fi restituite la buget.

Dl *Constantin Gudîma* – este important de a avea o claritate la subiectul dat pentru a duce mesajul către primării. Totodată, cadrul legal prevede că doar transferurile utilizate contrar destinației se restituie la buget, deci nu este vorba de cele neutilizate. Cum soluționăm problema dată?

Dl *Vasile Botica* – într-adevăr așa prevede cadrul legal restituirea transferurilor utilizate contrar destinației, dar conform noțiunii de TDS, acestea se alocă cu titlul condiționat, adică se alocă acolo unde se confirmă că este necesitatea de aceste transferuri. Acolo unde nu există angajamente, practic necesitatea a dispărut. Ținînd cont de mecanismul de finanțare a transferurilor aplicat de MF pe bază de necesități, care ține cont de soldul existent la transferurile speciale, nu ar trebui să se ateste astfel de solduri neutilizate.

1. *Dna Efimia Svecla*, șef Secție elaborarea bugetului, Direcție finanțe Șoldănești - referitor la HG nr.868/2014 prevede că soldurile neutilizate se restituie instituției în anul următor, cum este posibil ca la nivel de Org2 să se poată vedea aceste solduri, deoarece instituțiile sînt finanțate nu numai din transferuri, dar au și alte surse, și este o problemă la început de an cînd soldul este total, dar nu diferențiat la nivel de instituție?

*Dl Vasile Botica –* la subiectul dat vom pregăti un răspuns, vom analiza mai detaliat cu colegii și vom utiliza același mecanism de informare, prin intermediul sintezelor de întrebări/răspunsuri unde se va da un răspuns exact.

Dl *Constantin Gudîma* – a informat colegii că forma 001a din modulul ”Trezoreria” permite selectarea informației referitoare la nivel de instituție (Org2).

1. Dna *Efimia Svecla* – referitor la comisionul în anul 2018 de distribuire de către Poșta Moldovei a plăților pentru pachetul minim de serviciile sociale, pentru anul 2019 aceste comisioane au fost prevăzute, dar pentru anul curent din ce surse le acoperim?

*Dl Botica* – cheltuielile urmează a fi acoperite din programul dat dacă alte specificări nu sînt.

Dna *Efimia Svecla* – s-a comunicat că cheltuielile nu pot fi acoperite din programul dat și urmează să identificăm singuri sursele de acoperire.

Dl V.*Botica* – urmează a fi acoperite din bugetul local cheltuielile ce țin de comisionul de distribuire.

1. *Dl C.Gudîma* – referitor la Legea privind sistemul unitar de salarizare în sectorul bugetar, este vorba de aprobarea regulamentelor interne, va fi la nivel de instituție bugetară în parte sau la nivel de autoritate bugetară?

*Dna R.Ghilan* – regulamentele se vor aproba de conducătorii instituțiilor. Acest lucru va fi precizat și în Hotărîrea de Guvern pentru implementarea legii salarizării. În cazul primăriilor, instituții ca persoane juridice nu sînt și aprobă primarul.

1. *Dl C.Gudîma* – premiul anual al cadrelor didactice pentru luna august la anul viitor va fi din salariul vechi sau nou?

*Dna R.Ghilan –* din salariul de bază al salariului nou.

1. *Dl C.Gudîma* – prevederile art.12 din noua lege de salarizare referitor la atribuirea categoriilor de salarizare la conducătorii unităților bugetare, nu se prevede treaptă de salarizare pentru vechimea în muncă. Discuții au apărut la faptul că sînt instituții bugetare care nu au personalitate juridică. Instituția dată este sau nu unitate bugetară și conducătorul acelei unități beneficiază de vechimea în muncă sau nu? Șefii adjuncți ai instituțiilor bugetare sînt conducători sau sînt personal de conducere?

*Dna R.Ghilan –* se vor stărui să atenționeze formatorii la subiectul dat fiindcă întrebarea dată apare la mulți din teritoriu.

*Dl C.Gudîma* – legea salarizării operează cu noțiunea de unitate bugetară prin care se înțelege autoritate/instituție bugetară. Legea nr.181/2014 la noțiunea de autoritate/instituție bugetară se atribuie entitatea de drept public, care nicăieri nu se mai regăsește, nici în Codul Civil nici în alte legi.

*Dna* R.Ghilan – în legea nr.270/2018, prin noțiunea de unitate bugetară se subînțelege persoană juridică separată, și nu o substructură, subdiviziune sau o grădiniță care nu este persoană juridică. Și excepțiile de la alin.(4) al art.12 stabilește doar conducătorii unităților bugetare că nu beneficiază de trepte de salarizare pentru vechime în muncă.

*Dl C.Gudîma* – trebuie atras atenția la faptul că sînt școli ca persoane juridice și au directori și directori-adjuncți și situația este că acestora stabilindu-se trepte de salarizare pentru vechime în muncă, poate avea salariul de bază mai mare decît directorul. Sînt secții și direcții la Consiliul raional care sînt în subordinea aparatului președintelui raionului și nu au personalitate juridică și sînt undeva 4 direcții din subordinea Consiliului raional (finanțe, învățămînt, cultură și asistență social) care au statut de personalitate juridică, gestionează mijloacele financiare, duc contabilitatea, fac achiziții publice și directorii acestor direcții vor avea salarii mai mici decît semenii lor din alte subdiviziuni.

*Dna R.Ghilan* – cunosc problema, am mai multe sesizări pe subiectul dat, acestea sînt din păcate prevederile legii. Ajustările la Lege se vor face ulterior, sînt mai multe chestiuni ce urmează a fi remediate și să atenueze din efectele negative.

*Dl Ion Chicu* – noi acum nu dezbatem legea sau prevederile acesteia cît sînt de bune sau pertinente, noi acumulăm informație pentru ulterioara modificare, acum ne concentrăm pe implementarea prevederilor legii. Nimeni din șefii Direcțiilor finanțe nu va avea salariul mai mic decît îl ridică astăzi.

1. *Dna Lucia Dioneac*, Șef Secție planificare bugetară, Direcția generală finanțe Bălți – contabilii-șefi la contabilitățile centralizate cu peste 70 de instituții va avea un salariu mai mic decît un contabil de la o instituție bugetară (liceu ca exemplu) conform legii noi de salarizare, fiindcă nu i se atribuie trepte de salarizare pentru vechime, avînd calitatea de conducător de instituție?

*Dna R.Ghilan* – notăm aceste momente, dar astăzi nu putem nimic face decît să aplicăm legea așa cum este adoptată, dar vom reveni la ea pe parcursul anului 2019.

1. *Dna Valentina Smeșnoi*, Șef-adjunct Direcție finanțe Cahul – în anexa nr.7 la legea salarizării ce ține de grupul ocupațional *Învățămînt*, pentru funcția de *educator educație timpurie* coeficientul de salarizare este 2,97 dar trebuie să fie conform anexei nr.1 cu grila de salarizare – 2,90. Este o eroare?

*Dna R.Ghilan* – da, este o eroare și am semnalat redactorii de la Parlament, dar din grabă a fost omisă corectarea dată. Coeficientul trebuie să fie 2,90, deoarece coeficientul 2,97 este atribuit la altă clasă de salarizare. Dacă este necesar, vom face o informație în scris pentru a avea în teritoriu confirmare și bază de aplicare corectă.

1. *Dl Octavian Banaru*, șef Direcție finanțe Sîngerei – a fost remisă în adresa ministerului o scrisoare cu propunere de amendament la art.12, în cazul modificării ulterioare a legii, sau cu o doleanță de recalculare a salariului începînd cu 1 decembrie.
2. *Dna Ina Caliman*, șef Direcție finanțe Ștefan-Vodă – referitor la acordarea ajutorului material la cadrele didactice pentru ultimele 4 luni, fiindcă ei primesc separat pe 8 luni și 4 luni. Luna decembrie se include sau nu?

*Dna R.Ghilan* – în luna decembrie nu mai avem ajutor material deoarece se aplică prevederile noii legi. În decembrie puteți achita doar pentru lunile septembrie-noiembrie.

1. *Dna Lucia Dioneac* – ce facem cu tichetele de masă în condițiile noii legi de salarizare?

*Dna Raisa Ghilan* – conform Hotărîrii Guvernului nr.227 din 12.03.2018 pentru aprobarea Regulamentului cu privire la modul de operare cu tichetele de masă (aplicare a Legii nr.166/2017 cu privire la tichetele de masă), este o așa reglementare care prevede că în instituțiile bugetare pot oferi tichete de masă în limita fondului de salarizare.

*Dna Lucia Dioneac* – pct.72 din Regulament prevede că ”acordarea tichetelor de masă pentru sectorul bugetar se efectuează la decizia angajatorului din contul alocaţiilor prevăzute pentru cheltuieli de personal în anul bugetar în curs”.

*Dna Raisa Ghilan* – pentru aceste măsuri nu planificăm nimic, mai mult ca atît chiar se recomandă de a nu acorda tichete de masă începînd cu 1 ianuarie 2019, cel puțin în prima jumătate de an. Costurile implementării legii este evaluată la nivel macro, dar costul integral și precis pentru implementare a legii ministerul nu-l cunoaște, banii pentru majorările salariale sînt planificați, dar pînă cînd nu se va plăti 2-3 salarii pe țară în condiții noi, pentru a calcula impactul asupra bugetului de stat, ar fi bine să ne abținem de la așa gen de remunerare. Tot în acest scop s-a făcut limitarea și la premiile unice din economii, să ajungem pînă la primăvară să vedem ce mijloace bănești suplimentare este necesar de alocat, după aceea revenim și la tichetele de masă. Dacă le planificăm, v-a majora fondul de salarizare și mai mult.

1. *Dna Valentina Smeșnoi* – conform art.12 alin.(9) din legea salarizării, persoanele care nu au absolvit nivelul necesar de studii pentru ocuparea funcției beneficiază de salariul de bază redus cu 5 clase de salarizare succesive. Se va lua în considerare nivelul de studii – superioare, medii de specialitate?

*Dna R.Ghilan* – norma este valabilă doar pentru acele funcții unde fișa postului este exact indicat că pentru a deține funcția dată trebuie să posede studii superioare. Dacă se angajează sau aveți angajat o persoană cu studii medii de specialitate sau profesional-tehnice, se aplică diminuarea cu 5 clase de salarizare. Dacă așa cerințe referitoare la studii nu există și indiferent ce studii are angajatul, nu se face nici o diminuare.

1. *Dna Galina Colun,* șef Direcție finanțe Orhei – Direcțiile de finanțe vor lua parte la procesul de instruire în teritoriu de către formatori, deoarece noi sîntem cel mai aproape de listele tarifare și de responsabilitatea de calculare a cheltuielilor de personal?

*Dl Ion Chicu* – prima persoană la care se va adresa formatorii va fi șeful Direcției finanțe pentru suport. Dar ministerul mizează pe reprezentanții Serviciului fiscal, Inspecției financiare și Trezoreriilor regionale în calitate de formatori în teritoriu, astfel, că mecanismul de monitorizare a activității instituțiilor bugetare să ne permită să asigurăm eficiența activității, dar vă rugăm să ne acordați suportul necesar pentru realizarea instruirii date.

1. *Dl Ion Chicu* – fiindcă sînt reprezentanții de la Ministerul Agriculturii, Dezvoltării Regionale și Mediului (MADRM), există careva probleme și deficiențe legate de Fondul Ecologic Național (FEN). Propun să deschidem discuția pentru a vedea care sînt problemele, deficiențele pentru un schimb de opinii la acest subiect.

*Dna Natalia Sclearuc*, șef Direcție politici bugetare și sinteză bugetară – pentru a iniția discuția la subiectul dat, menționez că în ultimii ani avem o necorelare între transferurile de la bugetul de stat către bugetele locale din fondurile speciale, în special legate de FEN. Atestăm o situație cînd planul care este prevăzut la bugetul de stat este cu mult mai mic decît planul care este reflectat în bugetele locale. Pentru 10 luni ale anului curent diferența este de peste 300,0 mil.lei. Intuim că la introducerea planului pe aceste transferuri se ia ca bază contractele încheiate cu FEN, dar MADRM cînd ajustează planul la bugetul de stat introduce suma repartizată de Consiliul Fondului ecologic. Dorim să găsim o soluție, deoarece mai mulți ani la rînd nu putem consolida transferurile la acest capitol și nu avem un plan precizat corect pe bugetul public național din cauza acestor discrepanțe. Dorim părerile Direcțiilor finanțe și a ministerului pe subiectul dat. Ne-am gîndit și careva soluții la problema dată, ca APL să nu pună în plan cît este prevăzut în contract, dar să fie prevăzut cît au fost executate/finanțate aceste transferuri, fiindcă la capitolul executare nu există discrepanțe.

*Direcțiile finanțe* – la contract să fie o anexă care să prevadă anual ce sumă va fi finanțată.

*Dna N.Sclearuc* – ideal ar fi ca la proiectul bugetului să se cunoască sumele ca să fie planificate atît de bugetul de stat, cît și de bugetele locale. Să operăm cu aceleași cifre.

*Dna Mariana Covic*, MADRM – apare o problemă la planificarea bugetară, deoarece limita anuală a FEN este de 291 mil.lei, însă atunci cînd se încheie contractul în urma deciziei Consiliului FEN se pune un termen care se răsfrînge nu pe 1 an, dar pe 2 ani. Cînd APL planifică sumele reiese din volumul prevăzut în contract, chiar dacă este pe 2 ani, dar FEN are limită anuală. Sînt contracte și pe 3 ani și de aici apare diferențele de planuri.

*Direcțiile finanțe* – la contract să fie o anexă care să prevadă volumele de alocații divizate pe ani și pentru achiziții se înregistrează la trezorerie suma respectivă pe anul în curs, deoarece APL nu cunosc volumul sau limita FEN.

*Dna Mariana Covic* – FEN acum lucrează la o reformă în domeniu, un Regulament nou, și va lua în calcul aceste doleanțe ale APL.

*Dl Ion Chicu* – situația e clară și propun o abordare și poate o soluție. Creăm un Grup de lucru comun cu reprezentanții Ministerului Finanțelor MADRM și de la Direcțiile finanțe, cine dorește să fie voluntari la grupul dat, se va comunica Secției bugetelor locale (dlui Ion Iaconi) și să manifestați atitudine, și cred că pe această platformă vom găsi soluțiile la problema dată. Este bine că am scos în evidență problema și s-au început discuțiile.